SL Uradni list Evropske unije L 154/11

DIREKTIVA KOMISIJE 2006/53/ES

z dne 7. junija 2006

o spremembi Direktive Sveta 90/642/EGS glede mejnih vrednosti ostankov fenbutatin oksida, fenheksamida, ciazofamida, linurona, triadimefona/triadimenola, pimetrozina in piraklostrobina

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 90/642/EGS z dne 27. novembra 1990 o določitvi najvišjih dovoljenih vrednosti ostankov pesticidov v in na nekaterih proizvodih kmetijskega izvora, vključno s sadjem in zelenjavo (1), in zlasti člena 7 Direktive,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet (2), in zlasti člena 4(1)(f) Direktiv,

ob upoštevanju naslednjega:

(1) V skladu z Direktivo 91/414/EGS so registracije fitofarmacevtskih sredstev za uporabo na določenih kulturah v pristojnosti držav članic. Take registracije morajo temeljiti na oceni učinkov na zdravje ljudi in živali ter vpliva na okolje. Elementi, ki jih je pri takšnih ocenah treba upoštevati, vključujejo izpostavljenost uporabnika fitofarmacevtskih sredstev in drugih navzočih oseb ter vpliv na kopensko, vodno in zračno okolje, kakor tudi vpliv na ljudi in živali zaradi uživanja ostankov na tretiranih kulturah.

(2) Mejne vrednosti ostankov (MRL) odražajo uporabo najmanjših količin pesticidov, potrebnih za učinkovito varstvo rastlin, uporabljenih na tak način, da je količina ostanka najmanjša možna in toksikološko sprejemljiva, zlasti glede ocenjenega dnevnega vnosa.

(3) Mejne vrednosti ostankov (MRL) za pesticide iz Direktive 90/642/EGS je treba pregledovati in jih je mogoče spremeniti, da se upoštevajo nove ali spremenjene rabe. Informacije o novih ali spremenjenih rabah v zvezi s fenbutatin oksidom, fenheksamidom, ciazofamidom, linuronom, triadimefonom/triadimenolom, pimetrozinom in piraklostrobinom so bile sporočene Komisiji.

(4) Doživljenjska izpostavljenost potrošnikov tem pesticidom prek živil, ki lahko vsebujejo ostanke teh pesticidov, je bila ocenjena in ovrednotena v skladu s postopki in praksami, ki se uporabljajo v Skupnosti, ob upoštevanju smernic, ki jih je objavila Svetovna zdravstvena organizacija (3). Na podlagi navedenih ocen in ovrednotenj je treba določiti MRL za navedene pesticide, da se zagotovi, da sprejemljiv dnevni vnos ni presežen.

(5) V primeru pimetrozina, linurona, triadimenola, piraklostrobina in fenbutatin oksida, za katerega obstaja akutni referenčni odmerek (ARfD), je bila akutna izpostavljenost potrošnikov prek posameznih živil, ki lahko vsebujejo ostanke teh pesticidov, ocenjena in ovrednotena v skladu s postopki in praksami, ki se trenutno uporabljajo v Skupnosti, ob upoštevanju smernic, ki jih je objavila Svetovna zdravstvena organizacija. Upoštevana so bila mnenja Znanstvenega odbora za rastline, zlasti nasveti in priporočila v zvezi z varstvom potrošnikov živil, na katerih se uporabljajo pesticidi (4). Na podlagi ocene vnosa pimetrozina, linurona, triadimenola, piraklostrobina in fenbutatin oksida je treba določiti MRL za navedenih pet pesticidov, da se zagotovi, da akutni referenčni odmerek ni presežen. V primeru drugih snovi je ocena razpoložljivih podatkov pokazala, da akutni referenčni odmerek ni zahtevan in da zato kratkoročna ocena ni potrebna.

(6) Kadar registrirana uporaba fitofarmacevtskih sredstev nima za posledico zaznavnih količin ostankov pesticidov v ali na živilu, ali kadar ni registrirane uporabe, ali kadar uporabe, ki so jih države članice registrirale, niso podprte s potrebnimi podatki, ali kadar uporabe v tretjih državah, ki imajo za posledico ostanke v ali na živilu, ki se lahko dajo na trg v Skupnosti, niso podprte s takimi potrebnimi podatki, morajo biti MRL določene na spodnji meji analitičnega določanja.

(7) Zato je za navedene pesticide ustrezno določiti nove MRL.

(8) Določitev ali sprememba začasnih MRL na ravni Skupnosti državam članicam ne preprečuje, da uvedejo začasne MRL za fenheksamid, ciazofamid, linuron, pimetrozin in piraklostrobin v skladu s členom 4(1)(f) Direktive 91/414/EGS in Prilogo VI k Direktivi. Šteje se, da je obdobje štirih let dovolj dolgo, da se dovoli nadaljnjo uporabo teh snovi. Takrat bi morale začasne MRL na ravni Skupnosti postati dokončne.

(9) Direktivo 90/642/EGS je zato treba ustrezno spremeniti.

(10) Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO DIREKTIVO:

Člen 1

V Prilogi I k Direktivi 90/642/EGS v kategoriji „2. Zelenjava, sveža ali nekuhana, zamrznjena ali sušena, (v) Listna zelenjava in presna zelišča, (a) Solata in podobno“ se med vnose „Endivija“ in „Drugo“ dodata vnosa „Listi in stebla kapusnic“ in „Rukola“.

Člen 2

Del A Priloge II k Direktivi 90/642/EGS se spremeni v skladu s Prilogo k tej direktivi.

Člen 3

1. Države članice sprejmejo in objavijo zakone in druge predpise, potrebne za uskladitev s to direktivo, najpozneje do 8. decembra 2006. Komisiji nemudoma predložijo besedilo navedenih predpisov in primerjalno tabelo med navedenimi predpisi in to direktivo.

Te predpise uporabljajo od 9. decembra 2006 razen za piraklostrobin, za katerega predpise uporabljajo od 21. aprila 2007.

Države članice se v sprejetih predpisih sklicujejo na to direktivo, ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila temeljnih predpisov nacionalne zakonodaje, sprejetih na področju, ki ga ureja ta direktiva.

Člen 4

Ta direktiva začne veljati dvajseti dan po objavi v Uradnem listu Evropske unije.

Člen 5

Ta direktiva je naslovljena na države članice.

V Bruslju, 7. junija 2006 Za Komisijo Markos KYPRIANOU Član Komisije

(1) UL L 350, 14.12.1990, str. 71. Direktiva, kakor je bila nazadnje spremenjena z Direktivo Komisije 2006/30/ES (UL L 75, 14.3.2006, str. 7).

(2) UL L 230, 19.8.1991, str. 1. Direktiva, kakor je bila nazadnje spremenjena z Direktivo Komisije 2006/45/ES (UL L 130, 18.5.2006, str. 27).

(3) Smernice za napoved vnosa ostankov pesticidov s hrano (revidirane), ki jih je pripravil GEMS/Program za hrano v sodelovanju z „Odborom Codex za ostanke pesticidov“, ki jih je objavila Svetovna zdravstvena organizacija 1997 (WHO/FSF/FOS/97.7).

(4) Mnenje o vprašanjih v zvezi s spremembo prilog k Direktivam Sveta 86/362/EGS, 86/363/EGS in 90/642/EGS (Mnenje izrazil Znanstveni odbor za rastline dne 14. julija 1998); Mnenje o spremenljivih ostankih pesticidov na sadju in zelenjavi (Mnenje izrazil Znanstveni odbor za rastline dne 14. julija 1998). http://europa.eu.int/comm/food/fs/sc/scp/outcome_ppp_en.html